32005R1653
L 266/32
JURNALUL OFÍCIAL AL UNIUNII EUROPENE
REGULAMENTUL (CE) NR. 1653/2005 AL COMISIEI
din 10 octombrie 2005
privind deschiderea unor contingente tarifare și stabilirea drepturilor aplicabile în cadrul acestor contingente tarifare importului în Comunitatea Europeană al anumitor produse agricole transformate originare din Algeria
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 7 alineatul (2),
întrucât:
(1)
Prin decizia sa din 18 iulie 2005 (2), Consiliul a aprobat Acordul euro-mediteranean de stabilire a unei asocieri între Comunitatea Europeană și statele membre, pe de o parte, și Republica Algeriană Democratică și Populară, pe de altă parte, denumit în continuare „acordul”.
(2)
Dispozițiile privind comerțul din acord prevăd aplicarea de concesii reciproce în materie de drepturi de import pentru anumite produse agricole transformate. Concesiile Comunității se pot prezenta sub forma unor importuri cu scutire de taxe vamale în cadrul contingentelor tarifare anuale.
(3)
Contingentele tarifare prevăzute de acord în ceea ce privește produsele agricole transformate originare din Algeria sunt anuale și se aplică pe o perioadă nedeterminată. Contingentele tarifare în cauză trebuie deschise pentru 2005 și anii următori.
(4)
Pentru 2005, volumele noilor contingente tarifare trebuie calculate proporțional cu volumele de bază prevăzute de acord, proporțional cu partea din anul care a trecut înainte de data aplicării acordului.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3) stabilește normele de gestionare aplicabile contingentelor tarifare destinate să fie utilizate în funcție de ordinea cronologică a datelor declarațiilor vamale. Contingentele tarifare deschise de prezentul regulament trebuie gestionate în conformitate cu aceste norme.
(6)
Deoarece acordul se aplică începând cu 1 septembrie 2005, prezentul regulament trebuie să se aplice începând cu aceeași dată și trebuie să intre în vigoare cât mai repede posibil.
(7)
Măsurile prevăzute de prezentul regulament sunt conforme cu avizul Comitetului de gestionare a problemelor orizontale privind comerțul cu produse agricole transformate care nu au fost enumerate în anexa I,
ADOPTĂ PREZENTUL REGULAMENT:
Articolul 1
Contingentele anuale pentru importul de produse originare din Algeria prevăzute de anexă sunt deschise între 1 septembrie 2005 și 31 decembrie 2005, precum și între 1 ianuarie și 31 decembrie în anii următori în conformitate cu condițiile prevăzute de anexa în cauză.
Pentru 2005, volumele contingentelor anuale stabilite în anexă se reduc proporțional cu partea anului care a trecut înainte de data aplicării acordului.
Articolul 2
Contingentele tarifare comunitare prevăzute la articolul 1 se gestionează în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 octombrie 2005.